**«Мен –жаңа форматтағы педагогпын»**

 Солтүстік Қазақстан облысы

Петропавл қаласы

 «№7 орта мектебі» КММ

 қазақ тілі мен әдебиеті мұғалімі

 Нуртазина Бактыгул Ержановна

 Келер шақ - қашан да кемел шақ. Бүгінгі таңда елімізде стратегиялық бағыттар белгіленіп, 2030 жылға қарай білімді ел, саналы экономика және жоғары білікті жұмысшы күшін қалыптастыру межесі көзделіп отыр. Білім беру ісін дамыту еліміздің келешектегі гүлденуінің басты кілті, тұғырнамасы болуы тиіс.

Бүгінгі жаһандану заманында жас ұрпаққа жаңа көзқарастағы білім беру технологиялары арқылы тәлім-тәрбие берілуі керек.Себебі интеллектуалды өнімдер мен идеялар күн санап қарқынды үдей түсуде. Өйткені бүгінгі жастардың талабы мен рухани талғамы жоғары. Инновациялық технологиялар жылдам және сапалы ақпарат алуға оны талдауға мүмкіндік туғызатындықтан елдің тұрақты дамуы жолындағы негізгі факторы болып отыр.

Жаңа формация мұғалімі жаңа талаптарды бойына сіңірген жетік маман болуы тиіс. Сол себепті өзім жаңашыл ұстаз ретінде үнемі ізденіп шығармашылық тұрғыда өсіп жетілуімді , үздіксіз біліктілігімді арттыруды,тынымсыз еңбектенуді мақсат тұтамын.

Әр жаңашыл мұғалім жұмысына жеткілікті уақыт бөле білуі керек, оқушының білімі мен дағдысын дамытуда ғана емес, жалпы алғанда оның оқуын барынша жекешелендіру және баланың бойында метасананы – қалай оқу керектігін үйренуді қалыптастыруға мән бере отырып, оны тұлға ретінде дамыуына икемділік танытуы керекдеп ойлаймын.

Ұлы Мағжан Жұмабаев ағамыз: «Әрбір елдің келешегі мектебіне байланысты» ,- деп айтып кеткендей, рухы қайсар, жаны жайсаң, сөзге шешен халқымыздың ұрпағына алғаш қалам ұстатып, әліппе үйреткен, қоғам өзгерсе де қажеттілігін ешқашан жоймаған – ұлағатты ұстаз болу - қиынның қиыны. Себебі әр адам – қайталанбас тұлға. Оның жан дүниесі - өз алдына бір ерекше әлем іспеттес. Ал ұстаз сол әлемді шартарапқа жетелеуші, сонымен қатар - бала болмысына өзгеріс енгізуші, бағыт-бағдар беруші, ата-ананың, қоғамның сенімді көмекшісі, тірегі. Сондықтан заманауи ағымдағы мұғалімдер өз әріптестерімен бірге ынтымақтастықта оқу ортасын құру, жүргізу, басқару және жоспарлауға үлес қосу үшін өзінің мүмкіндіктерін барынша жетілдіріп отырулары тиіс.

Жаңа форматтағы мұғалім ретінде«Мұғалімдер оқушыларды ХХІ ғасырға қалай дайындайды?» деген мәселе бойынша оқытудың жаңа әдіс-тәсілдерін тәжірибеме үлкен өзгеріс арқылы енгізгенімді өз жұмысымның барысында әріптестеріммен жұмыс жасауда және өз шәкірттерімді оқытуда пайдаланып келемін. Балалармен жаңаша жұмыс жасау барысымда олардың тек жақсы жаққа өзгеруіне ықпал жасауға тырысып бағамын, алайда мемлекеттік тілді үйрету өзге ұлт балалары үшін оңай шаруа емес екенін жасырудың қажеті жоқ деп ойлаймын.

Өзімнің отыз жыл ұстаздық тәжірибемнің бар екенін, сонымен қатар жаңаша білім берудің озық түрлері арқылы оқушылардың білімге, жалпы достарына, қоршаған ортаға, өмірге деген көзқарастарының өзгеруіне ықпал етуге, әрқайсысының бойына кішкентай да болса өзгеріс енгізе алатыныма сенемін.

 «Білім беру жүйесінің басты міндеті – ұлттық және жалпы адамзаттық құндылықтар, ғылым мен практика жетістіктері негізінде жеке адамды қалыптастыруға және кәсіби шыңдауға бағытталған білім алу үшін қажетті жағдайлар жасау: оқытудың жаңа технологияларын енгізу, білім беруді ақпараттандыру, халықаралық ғаламдық коммуникациялық желілерге шығу» - деп Қазақстан Республикасының Білім туралы Заңы білім беру жүйесін одан әрі дамыту міндеттерін бостан-босқа көздеп отырған жоқ.

Осы мақсат-мүдделерді есепке ала отыра әр мұғалім - жаңа технологияларды пайдалану арқылы алдында отырған әр баланың пәрменді ойлауын, тілін, зейінін дамыту арқылы ұжым алдында және қоғамдық ортада өз білімдерін орынды қолдана алуға үйретуде «қалай» және «қандай әдіс-тәсілдер арқылы үйренетіндігіне» көңіл аударулары қажет. Мұндағы мақсат-оқушылардың өзара белсенді әрекеттер арқылы өздігінен білім игеруінде, оны ізденуінде, құрастыруында.

Сондықтан интербелсенді оқытуда оқушыларым сабақта мынандай әрекеттерді атқаруға құштар әрі дайын;

-бірлескен жұмыс;

-танымдық, коммуникативтік, әлеуметтік тұрғыдан белсенділік таныту;

-бастамшылдық;

-кері байланыс жасау;

-проблема шешу, шешім қабылдау

 Әрине, жұмысымның барысында қиындықтар жиі кездесіп тұрары сөзсіз. Интербелсенді әдіс-тәсілдерді сабаққа енгізу кезінде оқушылардың жас ерекшеліктерін ескермегендіктен немесе қолайсыз таңдағандықтан сәттісіздіктер кездесіп жатады. Сондықтан келесі сабақтарыма енгізер кезде осы әдіс-тәсілдерді жеңілдетуді немесе басқаша орындаудың жолдарын қарастырамын.

Орта буындағы балалар топтық жұмыс жасау кезінде жиі келіспеушіліктерге тап болып жатады. Мұндай мәселе туындаған жағдайда топ мүшелері өзара бір шешімге келуге тырысып жатады, ал мен оларға дұрыс бағыт-бағдар беруді көздеймін. Ал жоғары сынып әсіресе тоғызыншы сынып оқушылары өзара бірін-бірі жақсы түсінеді. Сол сыныптың бір сабағынан мысал келтіре кетейін «Енші үлесу» тақырыбындағы сабағымды өткізу мен үшін оңай, әрі қызық болды, алдымен психологиялық ахуалды орнаттым. Сабақ жоспарыма «ЖИГСО» әдісін енгіздім.Сынып оқушыларының басым бөлігі қазақ балалары болғандықтан болар белсенділік танытып, достарымен ой бөлісіп жатты, ал Александр, Анжелика өзге ұлт балалары болса да, өз топтарында ерекше көшбасшылық танытып, өз ойын қазақша жеткізіп, сыныптастарының өте жақсы деген бағасына ие болып, ерекшеленді.Бұрыннан оқу үлгерімі сабаққа қызығушылығы төмен оқушыларым да жұмысқа керемет белсенді қатыспаса да, өз тобынан қалыс қалған жоқ, топ мүшелерімен бірге флипчарт қорғауға шығып, достарының жауатарын толықтырды, яғни осының өзі мен үшін бір қуаныш болды.

 Сабақ барысында балалар «Ата-анаңнан еншіге не алар едің?» деген сұраққа көбі әке шешемізден ештеңе алмаймыз,олар бізге өмір сыйлады, өсіреді,оқытады деген пікірлер айтып жатты. Сонда сыныпта жиі көзге түсе қоймайтын мінезі тұйық Әмина деген қыз бала анасы нағашы әжесінің берген көрпесін қайда қоярын білмей, қайда барса сонда алып жүретінін, оны анасынан қалған мұрасы екенін айта келе, болашақта өзі анасының берген затын көзінің қарашығындай сақтайтынын айтып өтті. Бұл баланың отбасында көрген қазақи тәрбиесі деп айтуға тұрарлық.

Бүркіт деген бала ата-анасынан бір қой алатынын айтып достарынан оның сырын шешу мақсатында достарына проблемалық сұрақ қойып, оларды ойлануға мәжбүрледі. Достары әртүрлі көп жауаптар айтты, соның бәрін дұрыс деп танып. Ол әке-шешесінің қартайғанша бір қойының - бірнеше қой болатынын, сол қойларымен әке шешесін асырап, перзенттік парызын өтейтінін айтып достарын таңырқатты, бұл жауап бәріміз үшін қызық болды. Бұл арада бала болашақтағы арман-мақсатының асқақ екенін аңғартты.

 Әр топқа жинақтау кезеңінде отбасындағы әке, шеше, бала бейнесі «Менің көзіммен» деген салыстыру жұмысы тапсырылды, балалар әкені асқар таумен, ананы күнмен, баланы алмамен салыстырып, өз ойларын ортаға салу арқылы еркін сөйлеу дағдыларын қалыптастырды. Бұл тапсырма да мен үшін балалардың болашағына жол сілтеп тұрғандай болды.

Ана туралы ой қозғаған топ мүшелері ананы күнмен теңесек еш артықшылығы жоқ. Біз бәріміз анадан жаралдық. Ана күн сияқты, әлемге бар жылуын мына күнше шашып тұр. Барша адамзат анадан жылу алады деген жауаптар беріп жатты.

Иә, жасыратыны не керек біз дәстүрлі оқытудың шырмауындамыз. Себебі ондағы мақсат «нәтиже» болып, ұстаз өзінің барлық күш-қайратын үйретуге бағыттайды, шәкіртті қорытынды нәтижеге ең қысқа жолмен жетелеуге тырысады. ОЖСБ да, ҰБТ да баланың білім сапасын талап етеді емес пе? Сондықтан ұстаздар өздерінің көрсеткіштерін жоғалтып алудан қорқатыны анық.

 Бірақ сол білімді дайын күйінде бермей интербелсенді әдіс-тәсілдер, ОүБ, диалогті оқыту, жас ерекшеліктерін ескеру,сын тұрғысынан ойлау, көшбасшылықты анықтаудың жолдарын шебер іске енгізе білсек, заман ағымына сай функционалды сауаттытылығы жоғары азамат тәрбиелеп үлкен асуларды еңсеретін еліміздің нағыз бетке ұстар азаматтарын мектеп табалдырығынан шыңдап шығарарымыз анық.

 Өз тәжірибеме осы аталып отырған модульдерді енгізу барысында жүрексінгенім шындық, сондықтан бір әдіс-тәсілдің қыр-сырын түсіну үшін сабақтарымда жиі қолданысқа енгізіп отырдым. Қазіргі таңдағы жұмысымда мін жоқ деп айта алмаймын, дегенмен өзгерістердің бар екені аңғарылады.

 Білімді ұрпақты тәрбиелеу арқылы өз еңбегіңнің жемісін татсаң, абырой-беделге кенелсең, одан артық бақыт болмас деп ойлаймын. Сол істі жүзеге асыруға еліміз - жұртына ерен қызмет көрсетіп отыр.